Vladimir Zelenskiy Rossiya prezidenti bilan vositachilarsiz, ultimatumlarsiz muloqot qilmoqchiligini ta’kidladi. Foto: DPA Ukraina Rossiya bilan muzokaralarda Rossiya kuchlarining 24 fevralgacha bo‘lgan joylariga qaytishlarini muhokama qiladi, dedi Ukraina prezidenti Vladimir Zelenskiy. Zelenskiy Italiyaning Rai 1 telekanaliga bergan intervyusida Rossiya prezidenti Vladimir Putin bilan uchrashishga tayyorligini ham aytdi. «Men Putin bilan vositachilarsiz gaplashishga tayyorman. Faqat u bilan, lekin vositachilarsiz va ultimatumlar bilan emas, muloqot shaklida. Har bir urushdan keyin tinchlik kelishini tushunamiz va agar urushni muloqot bilan tugatish imkoniyati bo‘lsa, bu imkoniyatdan foydalanish kerak», — dedi u. Shu bilan birga, Ukraina prezidenti Rossiya bilan muloqot qilish bosqichi o‘tib ketganini ta’kidladi. Uning fikricha, vaziyatni barqarorlashtirish uchun tomonlarga pragmatik muzokaralar zarur.